 دنیا کی معیشت کا انحطاط عارضی ہے: ماہرین
عالمی تجارت میں چین کی واپسی کی بات کرتے ہوئے، ڈاکٹر ظفر بخاری نےکہا کہ سال کی دوسری اور تیسری سہ ماہی میں چین کی تجارت میں بہتری آنے لگے گی۔ انہوں نے کہا کہ چین نے جس طرح کرونا وائرس پر قابو پایا ہے وہ ایک ماڈل ہے اور امید ہے امریکہ اور یورپ اسے ضرور فالو کریں گے
ویب ڈیسک — امریکہ میں 'وال سٹریٹ جرنل' کے مطابق، ڈاؤجونز کو اوسطً 88 پوائنٹ کی کمی کا سامنا ہوا، جبکہ ایس اینڈ پی میں 500 پوائنٹس کی کمی ہوئی۔ البتہ، نیسڈیک کمپوزٹ میں ایک اعشاریہ چار فیصد کا اضافہ بھی دیکھنے میں آیا۔ ماہرِ اقتصادیات اور شکاگو یونیورسٹی میں مارکیٹنگ اینڈ انٹرنیشنل بزنس کے چئیرمین اور پروفیسر ڈاکٹر ظفر بخاری کہتے ہیں کہ ''اگرچہ دنیا کی معیشت انحطاط پذیر ہے مگر یہ عارضی ہے۔ آدھا گلاس اگر خالی ہے تو آدھا بھرا ہوا بھی ہے۔ اور وہ ان صنعتوں کے باعث ہے جو انسانی ضروریات کی اشیا تیار کرتی ہیں''۔ عالمی تجارت میں چین کی واپسی کی بات کرتے ہوئے ڈاکٹر بخاری نے کہا کہ سال کی دوسری اور تیسری سہ ماہی میں چین کی تجارت میں بہتری آنے لگے گی۔ انہوں نے کہا کہ چین نے جس طرح کرونا وائرس پر قابو پایا ہے وہ ایک ماڈل ہے اور امید ہے امریکہ اور یورپ اسے ضرور فالو کریں گے۔ امریکہ میں جمعرات کے روز بے روزگاری انشورنس کا مطالبہ کرنے والوں میں 33 فیصد اضافہ ہوا۔ ستر ہزار افراد کا یہ اضافہ صرف ایک ہفتے میں دیکھنے میں آیا ہے۔ شکاگو یونیورسٹی کے پروفیسر ڈاکٹر ظفر بخاری کہتے ہیں کہ چھوٹے اور درمیانے درجے کے کاروباروں کیلئے فی الوقت یہ مشکل صورتِ حال ہے مگر یہ چھوٹی سی بریک لگی ہے، جب تک کہ کرونا وائرس پر قابو نہیں پایا جاتا۔ تاہم، معاشی صورتِ حال میں دنیا کے ملکوں کی سطح پر بتدریج بحالی آئے گی۔